ועדת הכלכלה, כנסת 16, פרוטוקול מספר 32, 2003-07-07 09:30

שלום שמחון: חברים, ברשותכם אני רוצה לפתוח את ישיבת ועדת הכלכלה בהקדמה לא ארוכה.

שלום שמחון: נושא הגז עלה על סדר יומה של הכנסת ביום רביעי האחרון כהצעות דחופות לסדר היום.

שלום שמחון: יחד עם זאת, עוד קודם לכן החלטנו להעלות את הנושא על סדר יומה של ועדת הכלכלה כאחראית על תחום הזה.

שלום שמחון: הייתה פה גם פנייה נוספת של חבר הכנסת יצחק הרצוג להעלות את הנושא לדיון בוועדה, כך שכל הדברים ביחד חוברים לכך שאנחנו נקיים היום דיון על הנושא הזה, ואולי גם במספר ישיבות נוספות.

שלום שמחון: שר התשתיות שהוא אורח רצוי בוועדה הזו, אמור להצטרף אלינו בהמשך הישיבה ואני מקווה שהוא יגיע.

שלום שמחון: עם קשר ובלי לקשר לשני האירועים האחרונים שהיו בתל-אביב כשאחד מהם התרחש ברחוב אבן גבירול והשני בשכונת התקווה, שהם אומנם אירועים השונים אחד מהשני, אבל הם בסופו של דבר מביאים אותנו להסיק מסקנה שייתכן וישנו מפגע מאוד בעייתי במשק הגז במדינת ישראל.

שלום שמחון: מדובר בשני מיליון מתקנים שהסיכוי להגיע אליהם אפילו פעם בחמש שנים הוא כנראה כמעט בלתי אפשרי.

שלום שמחון: אנחנו נהיה מחויבים לעסוק בנושא הזה ולעשות הכל כדי לפתור אותו.

שלום שמחון: הטיפול צריך להתחיל במשרדי הממשלה, משרד התשתיות, משרד התחבורה, משרד המשטרה, דרך חברות הגז, ספקי הגז, קבלני המשנה, וכמובן שגם הצרכן.

שלום שמחון: לא יהיה מצב שבו מישהו בשרשרת הזו עשוי למצוא את עצמו פטור מאחריות כלשהי.

שלום שמחון: אני מודע לעובדה שבכל מצב מהסוג הזה מחפשים את ה-ש.ג.

שלום שמחון: בסופו של דבר, אבל מהיכרותי את חברי ועדת הכלכלה של הכנסת אני יכול לומר שכאן לא יהיה מצב שבו נחפש את ה-ש.ג.

שלום שמחון: אנחנו רוצים להגיע לכך שהנושא ייפתר באופן מסודר גם באמצעות חקיקה, גם באמצעות תקנות, וגם באמצעות האחריות שכל אחד בשרשרת הזו ייקח על עצמו.

שלום שמחון: אני מבין שמשרד המשטרה לא יוכל לעסוק היום בנושא האירועים האחרונים בתל-אביב.

שלום שמחון: אבל, אנחנו בהחלט נרצה לשמוע ממשרד המשטרה מה קורה בתחום האכיפה של החאפרים בתחום הגז, עד כמה הנושא הזה מטופל ועד כמה הוא קיים.

שלום שמחון: אנחנו גם ננסה להבין את המשמעות של צו הפיקוח על מצרכים ושירותים כי ניתן להבין אותו לשני הכיוונים.

שלום שמחון: אני ישבתי קודם לכן עם נציגי משרד התשתיות, אני לא משפטן ואני רוצה להבין את מה שכתוב בסעיף הזה.

שלום שמחון: חברות הגז מחויבות לעשות בדיקה פעם בחמש שנים, וסעיף 7 שגם הוא מוזכר בדו"ח מבקר המדינה אומר "לא יספק ספק גז גפ"מ למתקן גז, אלא לאחר שווידא שאין בשימוש במתקן משום סכנה לאדם או לרכוש וכי יתקיימו תנאי הבטיחות לפי כל תנאי חיקוק".

שלום שמחון: בלי שום קשר לבדיקה שהיא יזומה על ידי חברת הגז פעם בחמש שנים, אני יכול להבין מזה שבכל פעם שבאים למלא גז או להחליף בלונים או כל וריאציה אחרת, צריכה שתיעשה בדיקה כלשהי.

שלום שמחון: אני חייב לציין מבלי לגרוע מאחריותן של החברות, שהייתה פנייה של אודי אדמתי שהוא יושב ראש חברות הגז בהתאחדות התעשיינים.

אבי פרל: הוא יושב ראש חברות הגז הגדולות, לא הקטנות.

שלום שמחון: אני יודע את ההבדל, אני מודע לעובדה שיש 22 חברות ומעניין איך הן קיבלו רשיון והאם מתבצע פיקוח על הרשיון הזה וכן, האם הן עושות את הפעולות שמתחייבות על פי החוק.

שלום שמחון: אני רק רוצה לומר שיש בפניי מכתב של מר אדמתי מחודש מרץ האחרון לשר התשתיות הלאומיות, שמתריע על חלק מהתופעה.

שלום שמחון: נדמה לי שיש אחר כך מכתב נוסף שמתריע פעם נוספת.

שלום שמחון: אנחנו נרצה לשמוע ממשרד התשתיות מה קרה עם כל ההתראות ועם כל הרמזורים האדומים שנדלקו במהלך הזמן כדי שאנחנו לא נגיע למצב הזה.

שלום שמחון: אנחנו מקווים מאוד שגם עכשיו כאשר אנחנו יושבים כאן כרגע, אין התעוררות של מצבים נוספים כי כפי שאנחנו יודעים מדובר בשני מיליון מתקנים.

שלום שמחון: ראשון הדוברים יהיה חבר הכנסת הרצוג מכיוון שהוא צריך ללכת לישיבת הנשיאות.

יצחק הרצוג: בוקר טוב, מכיוון שאני צריך ללכת לישיבת נשיאות הכנסת אני אומר רק שני משפטים.

יצחק הרצוג: שני האירועים האחרונים, האסון בדרום תל-אביב, וכמעט אסון שאירע במסעדת ג'ירף שהיה יכול להסתיים בעשרות נפגעים, מראים דבר אחד והוא שלא ליברליזציה ולא מחירים ולא כל הענף כענף, הם הדבר העיקרי שהצרכן מחפש.

יצחק הרצוג: נכון שהוא מחפש את הדברים האלו, הם חשובים כשלעצמם.

יצחק הרצוג: אבל, הצרכן קודם כל רוצה לדעת שיש בטיחות, שיש סטנדרטים ושיש עמידה בסטנדרטים ושאין פה משחק באש או בגז.

יצחק הרצוג: תפקידנו כאן לבדוק שיש סטנדרטים ושיש לצרכן בטיחות, ושלא נשקפת לו סכנת חיים מינימלית ככל שתהיה ושיש פיקוח ממשלתי ומערכתי נכון על כל המערכת, תודה.

שלום שמחון: תודה, חבר הכנסת ליצמן ואחריו חבר הכנסת פינס.

יעקב ליצמן: לצערנו, אני מניח שרק לאחר שמתרחש אסון אנחנו מכירים את הבעיות שיש בנושא הגז ובנושא הבטיחות.

יעקב ליצמן: אני גם בטוח שמתרחשים ביום עשרות מקרים של הרעלה מגז, ריחות ודליפות של גז, עם נפגעים ובלי נפגעים, שאנחנו לא שומעים עליהם.

יעקב ליצמן: אני מניח שגם בבניין שבו אני מתגורר יש ריחות של גז, ואם יש ריח של גז זה אומר שמשהו לא בסדר.

יעקב ליצמן: לצערי, קרה אירוע מצער שבו נפגעו אנשים.

יעקב ליצמן: לכן, חייבים לעשות תו תקן מסוים בנושא הבטיחות.

יעקב ליצמן: היום אנחנו מדברים על נושא הגז, אבל אני חושב שהוועדה צריכה לדון גם בנושא החשמל, מה קורה בחדרי החשמל.

יעקב ליצמן: זה לא נושא שקשור דווקא לחברות גדולות או לחברות קטנות או לנושא המחירים, אלא הוא קשור לאחזקה של המתקנים.

יעקב ליצמן: דיירי הבית גם צריכים להיות אחראים לזה, אבל זה נושא שקשור בעיקר לחברות.

יעקב ליצמן: לדעתי, צריך להחליט על בדיקה של פעם בשנתיים, אחרת לא נשלם עבור הגז.

יעקב ליצמן: דיירי הבית צריכים לדעת שהם לא צריכים לשלם אם אין בדיקה של פעם בשנתיים.

שלום שמחון: תודה, חבר הכנסת אופיר פינס, בבקשה.

אופיר פינס-פז: אדוני היושב ראש, אני לא חבר הוועדה, אבל באתי לישיבה הזו מכיוון שאתם העלאתם את הנושא הזה על סדר יומה של הוועדה.

אופיר פינס-פז: אני ביקרתי בשכונת התקווה לאחר האסון שאירע כדי לראות מה שקרה וכדי לנחם את המשפחות השכולות.

אופיר פינס-פז: תושבי שכונת התקווה הראו לי את שתי המדבקות האלה שהיו מודבקות על המקרר באחד הבתים שבו נהרגה אחת הנשים כתוצאה מהאסון.

אופיר פינס-פז: שתי המדבקות הן של שתי חברות שאני לא רוצה לומר כרגע את שמן.

אופיר פינס-פז: מכל מקום, החברות מבטיחות מחירים ללא תחרות, אספקה מיידית עד הבית.

אופיר פינס-פז: יש גם מספר טלפון.

שלום שמחון: מי אלו שתי החברות האלו?

אופיר פינס-פז: לחברה אחת קוראים גז השחר והכתובות היא בעברית, אנגלית ורוסית.

אופיר פינס-פז: צריך לזכור שבשכונת התקווה מתגוררים הרבה עובדים זרים ועולים חדשים.

שלום שמחון: יש לפניי רשימה של חברות שקיבלו רשיונות ואני רוצה שתדע שלפי הרשיונות שמשרד התשתיות נתן, לא קיימת חברה כזו.

שלום שמחון: כנראה שגם לא קיים מספר טלפון כזה.

אופיר פינס-פז: החברה השנייה היא כל-גז.

שלום שמחון: גם חברה כזו לא נמצאת.

שלום שמחון: החברות האלה נכנסות דרך פירצה אותה מנצלים גורמים שלא רשאים לעסוק בנושא הזה.

אופיר פינס-פז: אדוני היושב ראש, אני אעביר לך את שתי הכתובות האלה.

אופיר פינס-פז: אני רוצה לומר שיש דבר אחד שהוא מאוד מקומם.

אופיר פינס-פז: משרד ממשלתי שאחראי על משק הגז היה צריך לפעול בנחישות לפני האסונות, הוא לא היה צריך לחכות שדברים כאלו יקרו.

אופיר פינס-פז: אני יודע שבעבר ניתנו התראות לגורמים האחראים במשרד, הכתובת הייתה כתובה על הקיר.

אופיר פינס-פז: מטפלים בעניין הזה כמו שמטפלים בהרבה מאוד דברים אחרים, בדרך של תופעת ה"סמוך" ו"הכל יהיה בסדר"

שלום שמחון: אני רוצה לשאול את נציגי חברות הגדולות, האם יש לכם ספקים או מפיצים שאותם הקריא כרגע חבר הכנסת אופיר פינס?

אודי אדמתי: חבר הכנסת שמחון, אם תסתכל בתמונות תראה שיש שם צילום של בלונים של כל החברות הגדולות.

אודי אדמתי: החברות האלו או המפיצים האלה קונים בלונים או גונבים בלונים של החברות הגדולות.

אודי אדמתי: אני לא עובד איתם.

שלום שמחון: אני שאלתי שאלה פשוטה, האם לאמישראגז, לסופרגז ולפזגז, לחברות הגדולות, יש מפיצים בשם כל גז או גז השחר?

יאיר יצחקי: לא.

פנחס בידרמן: בשם פזגז, לא.

אודי אדמתי: בשם סופרגז, לא.

אודי אדמתי: אנחנו מכירים, לא מוכרים.

שלום שמחון: חברים, הצטרף אלינו שר התשתיות.

שלום שמחון: אבל לפני כן אני רוצה לשאול שאלה נוספת, מי מספק גז לשכונת התקווה?

אודי אדמתי: כולם מספקים, אבל לכל בניין מישהו אחר.

ולדימיר נמירובסקי: השאלה מי מספק גז לאותם חאפרים היא שאלה מצוינת.

ולדימיר נמירובסקי: כל נציגי החברות נמצאים פה ומישהו צריך לענות על השאלה הזו.

אתי בנדלר: באופן מפתיע אף אחד לא קם.

אופיר פינס-פז: מי שמספק גז לשכונת התקווה הן כל מיני חברות שאף אחד לא מכיר אותן.

ולדימיר נמירובסקי: זה לא נכון.

שלום שמחון: חבר הכנסת פז, השאלה היא מי נותן להן את המילוי.

יחיאל חזן: אדוני היושב ראש, נאמר פה בפירוש שהחברות לא מספקות לגז "השחר" גז.

יחיאל חזן: יש פה תמונה מאתמול שבה רואים שאמישראגז מספקת לגז "השחר" גז.

שלום שמחון: אנחנו לא יכולים להבין הרבה מהתמונות האלה.

יעקב ליצמן: אדוני היושב ראש, אני רוצה להעיר הערה קטנה לסדר.

יעקב ליצמן: אתה התחלת לשאול קודם את החברה שאלה ואני מציע שכל אחת מהן תצהיר לפרוטוקול האם כן או לא.

שלום שמחון: חברת הכנסת פולישוק, בבקשה.

מל פולישוק-בלוך: אין ספק שנושא הדיון היום הוא החאפריות במדינת ישראל וזה לא רק במשק הגז.

מל פולישוק-בלוך: זה קורה בכל תחום שבו אנחנו עוסקים.

מל פולישוק-בלוך: בהרבה מאוד מקרים החקיקה היא מסודרת, אבל אף אחד לא אוכף אותה.

מל פולישוק-בלוך: אני לא מאשימה פה את משרד התשתיות, הוא צריך לאכוף והמשטרה אוכפת.

שלום שמחון: מאחר וזה ויכוח בתוך המשפחה אז את יכולה להאשים.

מל פולישוק-בלוך: אני רוצה להאשים את כל הרשויות בלי יוצא מהכלל.

מל פולישוק-בלוך: זה רשויות מקומיות שנותנות אישור בנייה או הפעלה של המערכת כאשר המערכת האחרת של גז למשל, לא נותנת להם אישור, כפי שהיה עם הכבאות, וזה בכל תחום.

מל פולישוק-בלוך: יש כאן סדרה של רשויות שאחראיות ואנחנו צריכים לבדוק מי מכל הרשויות מתרשל כאן בתפקידו.

מל פולישוק-בלוך: אני לא חושבת שזה רק משרד התשתיות.

שלום שמחון: חברי הכנסת קיבלו נייר עם תרשים של שרשרת אחריות שנעשה על ידי חברות הגז.

מל פולישוק-בלוך: לדעתי, חסרים בטבלה הזו כמה אחראים.

מל פולישוק-בלוך: יש כאן כמה מתווכים בדרך.

מל פולישוק-בלוך: אם החברות הגדולות יאמרו שהן לא מספקות לאותו גורם, אז הן מספקות למישהו אחר.

מל פולישוק-בלוך: כלומר, אחד מעביר לשני.

מל פולישוק-בלוך: אנחנו צריכים לדאוג שהחוק יבוצע.

מל פולישוק-בלוך: יכול להיות מאוד שהחוק לא נותן מענה לעונש, וייתכן שהעונש צריך להיות חמור.

מל פולישוק-בלוך: יכול להיות שאם מישהו ילך לבית סוהר בגלל רשלנות פושעת כזו, אז הדברים יראו אחרת.

שלום שמחון: תודה רבה, חבר הכנסת דוד טל.

דוד טל: אדוני היושב ראש, ידידי השר, אני חושב שהצרכן במדינת ישראל סומך על הרשויות.

דוד טל: הוא סומך על כך שאנחנו דואגים לכך שכל חברה שמקבלת רשיון או זיכיון להפיץ גז תעמוד בקריטריונים המתאימים, שאם לא כן הרשויות השונות לא יאפשרו לה לספק גז.

דוד טל: זה לא רק עניין של אכיפת חוק, תמיד אפשר ליזום בדיקות כאלו או אחרות.

דוד טל: שמעתי אתמול שחברה ערבית עשתה ג'סטה והיא השקיעה סכום בסדר גודל של 200 אלף שקל לבדיקה של המערכת.

דוד טל: ברמה העקרונית, לא צריך לחכות לזה שאנשים יהרגו כדי לעשות את הדברים האלה.

שלום שמחון: תודה, חבר הכנסת דורון, בבקשה.

חמי דורון: אני לא חבר הוועדה, אני נמצא כאן בגלל ההצעה לסדר שאני הגשתי בנושא הזה בעקבות האירועים המצטברים שהיו בשבוע האחרון.

חמי דורון: יושבים פה אנשי חברות הגז והבעיה היא שמבחינה מסוימת זה בבחינת שמור לי ואשמור לך.

חמי דורון: אני מסתכל פה על הנייר שלפניי ורואה שאחסון זה באחריות משרד התשתיות.

חמי דורון: האחראיות לאחסון זה על חברות הגז, לא על אף אחד אחר.

חמי דורון: הבעיה היא שאנחנו כרגע מתמקדים בנושא גפ"מ בדירות המגורים בגלל שניים-שלושה האירועים האחרונים שקיבלו חשיפה עיתונאית.

חמי דורון: אבל, אנחנו לא לוקחים בחשבון את נושא מערכת ההיסעים של הגז במכלים ובצוברים על גבי מכליות שנכנסים לתוך ערים בשעה שאסור להם להיכנס.

חמי דורון: אנחנו לא לוקחים בחשבון את נושא האחסון.

חמי דורון: בשנתיים האחרונות גילינו בראשון לציון חמש שכבות גז פיראטיות של החברות הגדולות, של אמישראגז ושל פזגז.

שלום שמחון: חבר הכנסת דורון, אני יכול לשאול את משרד התשתיות כמה אנשים עומדים לצורך פיקוח על שני מיליון המתקנים האלה?

חמי דורון: אני כבר הבנתי מהשר וגם מפרסומים שאכן יש מעט מידיי אנשים שמופקדים על זה.

שלום שמחון: עשרה אנשים עובדים בפיקוח.

חמי דורון: בנובמבר היו חמישה אנשים.

חמי דורון: כלומר, יש כבר הכפלה של הכוח.

חמי דורון: כפי שאמרה חברת הכנסת פולישוק, הבעיה היא בעיקר בעיה של אכיפה וזה בא לידי ביטוי בשני מישורים.

חמי דורון: אדוני השר פריצקי, בנושא האחסון אין ספק שמי שאחראי שם הן הרשויות המקומיות שעושות פה "קומבינה" עם חברות הגז, ובהעלמת עין מתירים על שטחים חקלאיים ובאזורי תעשייה, הקמה של מכלי אחסון של שכבות גז ממש.

חמי דורון: אלו דברים שצריכים לעצור.

חמי דורון: האסון שאירע נגרם מבלון גז של 12 ק"ג, אבל תחשבו מה יכול להתרחש ומה תהיה רמת הסיכון אם הפיצוץ יתרחש בחוות גז שמכילה 30 או 40 צוברים בני טון כל אחד.

חמי דורון: גם המשטרה וגם משרד התשתית צריכים לטפל בנושא הזה בדרך של תקנות ואכיפה.

שלום שמחון: הובהר לי על ידי משרד התשתיות ואני מניח שמה שהם אומרים הוא נכון, שבשכונת התקווה לא התפוצץ בלון הגז.

שלום שמחון: הוא נותר שלם.

שלום שמחון: הם אפילו נגעו בו.

יוסף יצחק פריצקי: חבר הכנסת שמחון, קודם כל אני רוצה להודות לך על הדיון הזה.

יוסף יצחק פריצקי: אני מבקש שתעשה עוד, אני מבקש שיתקיימו פה דיונים אולי באופן רציף, באופן קבוע על סדר יומה של הוועדה הזו, עם חברות הגז, איתנו.

יוסף יצחק פריצקי: אנחנו נשב, אנחנו בסופו של דבר נפתור את הבעיה הזו.

יוסף יצחק פריצקי: אני שמח לעשות את זה אתכם, אני רואה בכם שותפים ולא כיריבים במובן הברור של העניין.

יוסף יצחק פריצקי: בשוק הזה צריך להפריד בין חברות מורשות ובין מה שאנחנו קוראים חאפרים, או פושעים כפי שאני קורא להם.

יוסף יצחק פריצקי: צריך לתפוס את החאפרים האלו, להעמיד אותם לדין ולהושיב אותם בבית סוהר, נקודה.

יוסף יצחק פריצקי: משטרת ישראל ומחלקת האכיפה שלי בעיקר, הם אלו שצריכים לתפוס אותם.

דוד טל: כמה אנשים כאלו נתפסו עד היום?

יוסף יצחק פריצקי: מעט מאוד, מעט מידיי ולא מספיק.

יוסף יצחק פריצקי: אנחנו מגלים את התופעות האלה במקומות שבהם גרה אוכלוסייה שהיא לא בדיוק במעמד הסוציו אקונומי הגבוה ביותר, אלא היא אוכלוסייה שהיא קשת יום.

יוסף יצחק פריצקי: בשכונת התקווה מוכר הבלונים נוסע על תלת-אופן.

שלום שמחון: השר פריצקי, עד כמה שאני יודע אתה מופקד על בתי הזיקוק.

יוסף יצחק פריצקי: נכון, בתי הזיקוק מוכרים לחברות מורשות, משם זה חוקי.

יוסף יצחק פריצקי: בדרך זה עובר שלבים כאלו ואחרים כשאין שום אפשרות לבדוק, אלא אם כן מדביקים לכל משאית שומר, מפקח.

אופיר פינס-פז: אדוני השר, יש שיטות יותר יעילות.

יוסף יצחק פריצקי: כן, יש עוד שיטות.

יוסף יצחק פריצקי: אני הגשתי בקשה למשרד האוצר לתוספת תקציב ואני מקווה שיתנו לי.

יוסף יצחק פריצקי: אנחנו חייבים להגדיל מספר הפקחים.

יוסף יצחק פריצקי: אנחנו גם מוכרחים ללכת למסע הסברה שבו אנחנו נאמר לאזרחים לא לקנות ממישהו שהוא לא ספק גז מורשה כי בדבר הזה הם מסכנים את חייהם.

יוסף יצחק פריצקי: יש רשימה של ספקי גז מורשים.

יוסף יצחק פריצקי: יש לנו סימן שאלה גדול מאוד.

יוסף יצחק פריצקי: אנחנו לא מבינים איך קורה מצב שחברות מורשות קונות גפ"מ בבתי זיקוק אבל בסוף הוא מגיע לחאפרים.

יוסף יצחק פריצקי: הגז לא עף לו באוויר, יש לו תכונה שהוא צריך להתחבר באמצעים מסוימים על ידי אנשים מסוימים.

יוסף יצחק פריצקי: בואו נאמר את האמת שהמורשים שהולכים לבתי הזיקוק לנפט, חלק מהם מוכרים את הגז שהם קונים לכאלה שאסור להם למכור אותו.

יוסף יצחק פריצקי: אם אנחנו נתפוס מישהו אחד עושה את זה אז אוי ואבוי.

דוד טל: אתה אומר שאתה יודע שזה קיים, תיטול את הרשיון הזה, אל תשאיר להם את הרשיונות.

יוסף יצחק פריצקי: בוודאי שזה קיים, ההיגיון אומר את זה.

יוסף יצחק פריצקי: אבל, אני צריך לתפוס ראיה.

יוסף יצחק פריצקי: אני צריך לבוא לומר: הנה זה קרה, על זה אני מתלה רשיון.

יוסף יצחק פריצקי: שלא יהיה פה שום ספק בעניין הזה, זה ייעשה.

שלום שמחון: השר פריצקי, יש לך פה רשימה של 22 חברות.

שלום שמחון: אני רוצה לשאול שאלה פשוטה, מתי נעשתה בדיקה לכל אחת מ-22 החברות האלה, האם היא עומדת בכללים?

יוסף יצחק פריצקי: אני מציע שמנהלת מינהל הגז יענה.

יוסף יצחק פריצקי: אופיר פינס-פז:

יוסף יצחק פריצקי: לא הפריעו לנו.

ולדימיר נמירובסקי: לא הפריעו לנו, לא חיכינו לישיבה של היום.

אופיר פינס-פז: אני הייתי במקום האסון - -

יוסף יצחק פריצקי: גם אני.

אופיר פינס-פז: - - ואני רוצה לומר לך שאדם כלשהו לקח חנות ירקות ועשה ממנה שבעה כוכים למגורי עובדים זרים.

אופיר פינס-פז: הוא חיבר להם שבעה בלוני גז והכל התפוצץ.

אופיר פינס-פז: במדינת ישראל של היום אף אחד לא בדק, אף אחד לא פיקח.

אופיר פינס-פז: כולם ידעו, כולם שתקו.

אופיר פינס-פז: כמובן שאני לא מאשים אותך באופן אישי, אני יודע שאתה מאוד רגיש לדברים האלה, אבל בשורה התחתונה, האם אתה לא יודע מה קורה בשכונת התקווה בשכונה?

אופיר פינס-פז: סע לשכונת שפירא, בוא לשכונת הקטמונים בירושלים ותראה מה קורה.

יוסף יצחק פריצקי: האם זה לא קורה באזורים הערביים והחרדים?

יוסף יצחק פריצקי: האם אנחנו לא יודעים מה קורה שם?

יוסף יצחק פריצקי: זה קורה בעיקר במקומות שבהם השכבה הסוציו אקונומית היא שכבה נמוכה שרוצה לחסוך מספר שקלים.

יוסף יצחק פריצקי: אנחנו מבינים את הדבר הזה.

יוסף יצחק פריצקי: חבר הכנסת אופיר פינס-פז, אתה היית יו"ר ועדת חוקה חוק ומשפט בכנסת שעברה.

יוסף יצחק פריצקי: האם אנחנו לא יודעים שיש במדינת ישראל בעיה של אכיפת החוק?

יוסף יצחק פריצקי: האם אתה רוצה שאני אקח אותך גם לתחנות דלק פיראטיות שמוכרות דלק מהול שמחלחל?

יוסף יצחק פריצקי: האם אתה רוצה שאני אקח אותך למתקיני חשמל בלתי מורשים?

יוסף יצחק פריצקי: אנשים נוגעים בחוטים חשופים באוויר.

יוסף יצחק פריצקי: יש לנו בעיה והיא שבמדינת ישראל לא אוכפים חוק, כפי שאמרה חברת הכנסת מלי פולישוק ובצדק.

יוסף יצחק פריצקי: החוק הוא בגדר המלצה בלבד, וכשבאים לבקש תקציב לאכיפת חוק מסתכלים עליך בעין עקומה ואומרים שאתה רוצה לבזבז.

יוסף יצחק פריצקי: אני מקווה שזה לא יקרה עכשיו.

שלום שמחון: אני רוצה לשמוע מרפ"ק גו'די עליופ כמה דברים בנושא תופעת החאפרים.

שלום שמחון: אני מבין שאת לא יכולה לדווח הרבה על החקירה בשכונת התקווה.

רפ"ק ג'ודי עליופ: אני לא יכולה לדבר בכלל.

שלום שמחון: אם כך, תספרי לנו על תופעת החאפרים.

רפ"ק ג'ודי עליופ: אני אסביר לאדוני מה שאני יודעת.

רפ"ק ג'ודי עליופ: קודם כל, אני מייצגת את אגף החקירות, לא את המשרד לביטחון הפנים.

רפ"ק ג'ודי עליופ: מבחינת אגף החקירות, התופעה הזו של מכירת בלוני גז והעברתם היא לא תופעה חדשה.

רפ"ק ג'ודי עליופ: כבר בשנת 1998 אנחנו הנחינו את יחידות החקירה שלנו לחקור בעבירות האלה.

רפ"ק ג'ודי עליופ: עם כל הכבוד, אנחנו לא אחראים על הפיקוח.

רפ"ק ג'ודי עליופ: משטרת ישראל לא מפקחת על כל הנושא הזה.

רפ"ק ג'ודי עליופ: זה בידיים אחרות.

דוד טל: האם זה בידי משרד העבודה?

רפ"ק ג'ודי עליופ: יש כל מיני גורמים אחרים ואני לא אבוא להסביר אותם.

רפ"ק ג'ודי עליופ: יש את הרשויות המקומיות, יש את המשרד לתשתיות, כל אחד בתחומו.

רפ"ק ג'ודי עליופ: המשטרה לא מפקחת בכלל על כל הנושא הזה.

רפ"ק ג'ודי עליופ: אנחנו בבחינת אגף החקירות, הנחינו את היחידות וחזרנו גם והוצאנו חוזר רענון עם כל הסעיפים הרלוונטיים לחקור בעבירות אם מוגשת תלונה.

רפ"ק ג'ודי עליופ: ככלל, אנחנו לא מפקחים, אנחנו לא אלה שנכנסים לבתים ובודקים איך נעשית ההתקנה.

רפ"ק ג'ודי עליופ: תופעת החאפריות מוכרת לנו.

רפ"ק ג'ודי עליופ: יושב ראש האיגוד גם דאג להעביר לנו הסבר על התופעה.

רפ"ק ג'ודי עליופ: כפי שאדוני יודע, הוא פנה לשר.

רפ"ק ג'ודי עליופ: היחידות הונחו לאכוף את החוק.

רפ"ק ג'ודי עליופ: אני שוב אומרת, ככלל התלונות צריכות להגיע.

רפ"ק ג'ודי עליופ: אנחנו לא אלה שמחפשים, אנחנו לא מפקחים על הדבר הזה.

רפ"ק ג'ודי עליופ: היחידות הונחו לחקור ברגע שמוגשת תלונה.

יאיר יצחקי: האם יש לך נתון לגבי היקף הגניבות, כמה בלונים נגנבים?

רפ"ק גו'די עליופ: עם כל הכבוד, אנחנו הוזמנו אתמול לדיון ואין לי נתונים.

רפ"ק גו'די עליופ: אני מוכנה לבדוק ולראות האם קיימת אפשרות להוציא נתונים, ולהעביר לוועדה.

שלום שמחון: תודה.

שלום שמחון: אודי אדמתי, בבקשה.

אודי אדמתי: כל החברות נזעקות כאשר קורה פיצוץ, גם הקטנות וגם הגדולות.

אודי אדמתי: כל הענף שלנו נפגע מזה.

אודי אדמתי: השרשרת מתחילה מבז"ן ומבז"ן זה עובר לחברות.

אודי אדמתי: יש פה 22 חברות, חלקן מיוצגות, חלקן אינן.

אודי אדמתי: בעזרת חמישה פקחים אתה בודק ואתה יודע בדיוק אילו חברות עושות מילוי בלתי חוקי.

אודי אדמתי: צריך להתחיל עם המילוי הבלתי חוקי.

שלום שמחון: האם יכול לקרות מצב שלבז"ן יגיע מישהו שהוא לא חוקי?

יוסף יצחק פריצקי: לא, זה לא קורה.

אודי אדמתי: בשנים קודמות אנחנו הבאנו מספיק ממצאים למשרד התשתיות וגם עכשיו.

אודי אדמתי: חברת גז שיושבת כאן בחדר, מחלקת גז לאחר הפיצוץ בשכונת התקווה, יש פה צילומים של חברת הגז שמחלקת בלונים של כל החברות האחרות לאחר הפיצוץ, ברביעי לשביעי.

שלום שמחון: הוועדה הזו יכולה להיות מנוף לפעילות העסקית שלכם וזה דבר חשוב.

שלום שמחון: אני רק מציע שלא תביאו לידי ביטוי את התחרות ביניכם, כי הדיון הוא יותר עמוק מעניין התחרות.

שלום שמחון: אני רוצה שנהיה הגונים בעניין.

אודי אדמתי: צריך למנוע את חלוקת הבלונים הבלתי חוקיים כדי שנשמור על הבטיחות.

אודי אדמתי: זה התפקיד של משרד התשתיות.

אודי אדמתי: יש חקיקה, הכנסת חוקקה מספיק חוקים שנותנים לרשות המבצעת אפשרות לסגור, גם את סופרגז.

שלום שמחון: נניח שאני לקוח שלך ואתה מגיע אליי הביתה ומוצא בלון גז שהוא לא שלך.

שלום שמחון: האם בשלב הזה אתה מגיש תלונה במשטרה?

אודי אדמתי: דבר ראשון, אני בודק האם יש לך בדיקה תקנית.

אודי אדמתי: אם יש לך בדיקה תקנית שמותר לי לספק, אני אתן לך את הגז.

אודי אדמתי: אני קודם אעשה לך בדיקה תקנית.

אודי אדמתי: אני אקח את הבלון שלך ואני אשים בלון של סופרגז, בהנחה שיש לך בדיקה שנעשתה בחמש השנים האחרונות.

אודי אדמתי: 0 את הבלון של החברה השנייה אני אשמור אצלי במחסן בפינה מסודרת לפי אישור של משרד התשתיות, ואחר כך אני אחליף את זה עם החברה האחרת.

אודי אדמתי: אנחנו בודקים.

יוסף יצחק פריצקי: אודי, אני לא אשאל אותך או את חברות הגז הגדולות פה, האם הן מוכנות להצהיר לפרוטוקול שכל הלקוחות שלהם נבדקו אחת לחמש שנים.

יוסף יצחק פריצקי: אני לא אשאל.

דוד טל: אבל, אני רוצה לשאול האם בדקתם את כל הלקוחות שלכם אחת לחמש שנים?

שלום שמחון: אודי, נשאלת פה שתי שאלות כמה תלונות בשנה האחרונה הגישו למשטרה חברות הגז שאתה עומד בראשן?

שלום שמחון: השאלה השנייה של חבר הכנסת טל היא, כמה בדיקות ביצעו חברות הגז בחמש השנים האחרונות?

אודי אדמתי: ראשית, אנחנו הגשנו עשרות תלונות על גניבת בלונים, כל החברות, כל אחת באזור אחר שלה.

אודי אדמתי: התשובה השנייה היא לגבי הבדיקות.

אודי אדמתי: הלקוחות נחלקים לשניים: גז מרכזי ובלונים.

אודי אדמתי: בבלונים אתה תלוי בלקוח שמתקשר ומזמין.

אודי אדמתי: כאשר הוא מזמין אתה בודק האם עשו לו בדיקה או לא עשו לו בדיקה, כי אתה לא יודע ממי הוא קונה, זה אקראי.

אודי אדמתי: בגז המרכזי יש בדיקות של קרוב ל-100%, אני לא רוצה להגיד 100% כי זה לפרוטוקול.

חמי דורון: מה זאת אומרת "אקראי"?

אודי אדמתי: אתה מתקשר אליי להזמין ממני בלון גז ואני בודק האם יש לך בדיקה.

אודי אדמתי: אני לא יודע ממי אתה קונה את הבלון.

אודי אדמתי: אתה יכול לקנות מכל אחד.

חמי דורון: האם כל אחד לוקח את הבלונים של מישהו אחר?

חמי דורון: מה פתאום?

חמי דורון: אני קשור לחברה מסוימת ואני קונה רק ממנה.

חמי דורון: אני קניתי גז מחברה שאני לא אנקוב בשמה וכשרציתי להחליף, היו צריכים להחליף לי את הברז כי הברז היה הפוך.

יאיר יצחקי: אם מר אדמתי או כל חברה אחרת שיושבת פה בחדר קשורה בהסכם עם לקוח מסוים, זה בסדר גמור.

יאיר יצחקי: אותו לקוח יכול לקרוא את המודעה שהייתה תלויה על המקרר בשכונת התקווה ולהזמין בלון גז ואז הבלון הזה מגיע ממישהו אחר.

יאיר יצחקי: הוא יכול לעשות את זה פעם, פעמיים, שלוש, עשר, עשרים, מאה פעם.

יאיר יצחקי: זו בעיה שהיא קיימת בתוך שוק הגז.

חמי דורון: אני הרי צריך להתאים את הברגה.

יאיר יצחקי: לא, זו אותה הברגה.

חמי דורון: זו לא אותה הברגה, זה לא נכון.

חמי דורון: עובדים עלינו.

יאיר יצחקי: אם תרצו אנחנו נוכל להרחיב על מה צריך לעשות כדי שזה יקבל את המענה.

דוד טל: אני מבקש לדעת ממר אדמתי, האם החברה שלכם ביצעה בדיקות בכל המקומות, בכל הבתים שאתם מספקים להם גז, כן או לא?

אודי אדמתי: יש גז מרכזי שבו הלקוח קשור אליי כל הזמן ושם אני מבצע את הבדיקות תקניות בחמש שנים האחרונות.

דוד טל: ב-100%.

אודי אדמתי: ב-100%.

אודי אדמתי: לגבי בלונים, אני לא יודע אם הלקוח תמיד קונה ממני.

אודי אדמתי: אני יודע כשהוא מתקשר להזמין את הבלון - - -

לאה ורון: האם אין פיקדון?

לאה ורון: האם אין הליך מסוים שמחייב את הצרכן לרכוש בלונים מאותה חברה?

אודי אדמתי: יש פיקדון, אבל אני לא יודע מה הוא עושה אחרי זה.

שלום שמחון: אודי, אל תענה כרגע לשאלות, אלא תציג את מה שהתכוונת להציג.

אודי אדמתי: בבדיקות היזומות של הבלונים שאנחנו מבצעים בבתים של אנשים, התגלתה תופעה שאנשים לא קונים אצלנו, אלא קונים מחאפרים.

אודי אדמתי: הם קונים איפה שהם רוצים, הכתובות משתנות.

אודי אדמתי: אנחנו תופסים את הלקוח הזה כשהוא מזמין אצלי גז.

אודי אדמתי: בשכבות הסוציו אקונומיות הנמוכות במדינת ישראל, עושים עם הבלונים מה שרוצים.

שלום שמחון: אודי, יש פה בעיה של חאפרים שהבנו אותה.

שלום שמחון: אם אתם רוצים להתמודד בעיה, אז אנחנו נעזור.

שלום שמחון: אני מציע שעכשיו תתייחס לנושא הבדיקות.

דוד טל: האם אתה יכול לומר שהחברה שלך בודקת ב-100% לגבי הבלונים?

אודי אדמתי: כשאני מספק את הבלון ללקוח שמזמין אצלי, יש לו בדיקה תקנית.

דוד טל: אני מדבר על הבלונים שאתה מספק לצרכן.

אודי אדמתי: שאני מספק, כן.

דוד טל: אני מבקש שתיזהר פה בדבריך כי אני אביא לך ראיות שאתם לא עושים את זה.

דוד טל: האם אתה מישראגז?

דוד טל: סליחה.

ולדימיר נמירובסקי: לנו יש ראיות.

דוד טל: אתם נמצאים בוועדת הכלכלה.

דוד טל: אנשים במדינת ישראל נהרגו, ובקטע הזה אתם מתרשלים.

דוד טל: אם הייתם מבצעים את תפקידכם כמו שצריך מבלי לחסוך, חייהם של אנשים היו נחסכים.

דוד טל: אנחנו בבית הזה מייצגים את האנשים האלה.

דוד טל: קודם כל, תמלאו את החלק שלכם.

דוד טל: אתם לא ממלאים כמו שצריך את החלק.

אודי אדמתי: לא נכון.

אודי אדמתי: כל לקוח שמקבל בלון גז מחברת סופר גז, נבדק קודם שיש לו בדיקה תקנית בבית.

אודי אדמתי: זו התחייבות לפרוטוקול, נקודה.

שלום שמחון: יאיר יצחקי, בבקשה.

יאיר יצחקי: עוד לפני התאונה, ישבנו ודיברנו עם השר פריצקי על הדברים האלה וגם עם שני השרים הקודמים.

יאיר יצחקי: השאלה שצריכה להיות על שולחן הוועדה הזו היא איך גורמים לזה שלא תהיה תאונה נוספת שבה יקרוס בניין בן 12 קומות.

יאיר יצחקי: זה יכול לקרות.

שלום שמחון: האם יש צורך ברשיון של משרד התחבורה כדי להוביל?

יאיר יצחקי: בוודאי, משרד התחבורה מפרסם תקנות גם לנהג וגם לרכב.

יאיר יצחקי: אותו תלת אופן שעליו דיבר השר פריצקי, ברור לגמרי שהוא לא מורשה וכמוהו גם משאיות כאלו ואחרות.

יאיר יצחקי: אחר כך יש עניין של אחסון ויש נושא של מילוי בלתי חוקי.

יאיר יצחקי: לגבי המילוי הבלתי חוקי, במדינת ישראל יש בין 10 עד 15 מתקני מילוי ששם ממלאים את המכלים האלה.

יאיר יצחקי: המתקנים האלה רובם ככולם מורשים, הם מסודרים.

יאיר יצחקי: אנחנו כתבתנו במסמך הזה מה הם התקנות והחוקים הקיימים בקודקס החוקים של מדינת ישראל ומי אחראי עליהם.

יאיר יצחקי: אני מניח שאין ויכוח של מי האחריות.

יאיר יצחקי: יושב פה מר נמירובסקי שגם איתנו נפגשנו בכמה פגישות נפרדות.

יאיר יצחקי: מספר המפקחים שיש למשרד התשתיות הוא קטן והוא לא יכול להגיע לשני מיליון מתקנים.

יאיר יצחקי: השאלה היא, האם אפשר לשלש או להכפיל את מספר המפקחים כדי להגיע לתוצאה.

שלום שמחון: אני לא יודע מה כתוב ברשיון שלך.

שלום שמחון: יכול להיות שברשיון כתוב שאתה צריך לעשות את זה והוא רק צריך לפקח עליך.

יאיר יצחקי: באותה שרשרת הגז מהייבוא או מבז"ן לביתו של הצרכן, המקום שבו המדינה יכולה להתערב בצורה יעילה הוא לא בתפיסת תלת האופן בשכונת התקווה או בקטמונים, אני אשמח מאוד אם יעשו את זה, אבל קשה מאוד להגיע לשם.

יאיר יצחקי: צריך לבדוק את אותם מתקנים של אותה חברה שהזכיר חבר הכנסת אופיר פינס, שאני לא מכיר אותה, שלה יש בלונים של אמישראגז.

יאיר יצחקי: אם יעשו פעולה בקטע הזה ניתן יהיה להקטין ולצמצם את התופעה.

יאיר יצחקי: הטיפול שצריך להיות כאן הוא כמו הטיפול של המשטרה ביבואנים ובסוחרי הסמים.

יאיר יצחקי: המשטרה משקיעה בזה ולא בכל "פושר" שנמצא בכל פינת רחוב.

לאה ורון: בעולם נמכרים בלונים גם בתחנות דלק.

יאיר יצחקי: במדינת ישראל אין היתר למכור בלונים בתחנות דלק.

יאיר יצחקי: אם הוועדה הזו תחליט שניתן לעשות את זה היא תגדיר איך מאחסנים מכלים כאלה, היא תסביר ללקוח איך לחבר אותם ואין בעיה.

שלום שמחון: אמרנו שמילוי הגז לא מתרחש בבז"ן.

שלום שמחון: יש פה 22 חברות וחלק מהחברות משתפות פעולה.

יאיר יצחקי: אדוני, אתה צודק.

פנחס בידרמן: אין ספק שחלק מהחאפרים או הפיראטים ניצבים גם בחברות שיש להן רשיון.

פנחס בידרמן: אני רוצה שהדברים יהיו ברורים, אף אחד לא מסתיר את זה.

שלום שמחון: האם יכול להיות שגם החברה שאתה עומד בראשה עושה את זה במודע או שלא במודע?

פנחס בידרמן: היא לא עושה את זה במודע ושלא במודע, כי בודקים אותי.

פנחס בידרמן: מר דורון, אני תכף אתייחס לשאלה שאתה דיברת עליה קודם כי אני יודע שאתה מראשון לציון ושהנושא הזה הוא נושא רגיש לך.

פנחס בידרמן: גם אני יושב שם, וגם לי הנושא הוא רגיש.

חמי דורון: היינו אצלכם בביקור ואתה זוכר שמצאנו גם אצלכם כמה וכמה דברים.

פנחס בידרמן: אני זוכר שהצגתי לך את הרשיון ולא רצית להאמין שיש לי.

פנחס בידרמן: אני רוצה שהוועדה הזו תדע את האמת.

פנחס בידרמן: בואו לא נרמה את עצמנו, הדברים האלה מגובים בכתובים, הם נשלחו במשך שנים למשרד התשתיות.

פנחס בידרמן: יש בארץ שתי מערכות גז: מערכת פורמלית, ומערכת לא פורמלית.

פנחס בידרמן: המערכת הפורמלית היא מערכת שמנוהלת על ידי חברות ותיקות וחדשות בצורה סבירה בסך הכל.

פנחס בידרמן: היא מנוהלת עם בעיות, גם לה יש בעיות.

פנחס בידרמן: יש מערכת לא פורמלית שבראשה ניצבים אנשים או גופים שקיבלו רשיונות מטעם המדינה.

פנחס בידרמן: הם ממוקמים באזורים מאוד ספציפיים.

פנחס בידרמן: הם לא נמצאים בכפר-סבא, הם נמצאים בעיקר בסקטור הערבי.

פנחס בידרמן: צריך לומר פעם אחת את הדברים האלה.

פנחס בידרמן: בעלי התחנות האלה קיבלו רשיון כפי שהשר אמר פעם, ללא כל צורך להציג משהו.

פנחס בידרמן: בעבר, כל אחד היה יכול לקבל רשיון.

פנחס בידרמן: לחבר'ה האלה אין להם לקוחות פורמליים.

שלום שמחון: האם קל לקבל רשיון?

פנחס בידרמן: מאוד מאוד.

ולדימיר נמירובסקי: קשה לסרב לתת רשיון.

פנחס בידרמן: החבר'ה האלה קיבלו רשיונות, הם הקימו תחנות.

פנחס בידרמן: אין להם לקוחות, יש להם דילרים.

פנחס בידרמן: המכלים שמגיעים אליהם הם בדרך כלל מכלים גנובים.

פנחס בידרמן: לאחר שהם הקימו את המתקנים באישור משרד התשתיות ויש להם נגישות לבז"ן, הם חייבים לספק לדילרים.

פנחס בידרמן: אין להם לקוחות.

שלום שמחון: חבר הכנסת חזן, בבקשה.

יחיאל חזן: האם אתם באמת בודקים את הבלונים עצמם?

אודי אדמתי: כן.

יחיאל חזן: נהג המשאית שמוביל את הגז אליי הביתה הוא בסך הכל נהג.

יחיאל חזן: הוא מוריד את הבלון, שם אותו והולך.

יחיאל חזן: במשך עשר השנים שבהן אני מתגורר בביתי לא ראיתי שבאו לבדוק את המערכת שלי.

יחיאל חזן: האם אתה יכול למסור לוועדה דו"ח היכן נעשו הבדיקות פעם בחמש שנים כפי שהם מחויבים על פי החוק?

יחיאל חזן: שנית, האם יש צינורות ניקוז בבניינים גבוהים שבהם יש גז מרכזי?

יחיאל חזן: עוד לפני שהתמניתי לחבר כנסת הגשתי תביעה ייצוגית נגד חברת סופרגז על כך שאני כצרכן של גז בבניין בן 18 שנים שבו יש גז מרכזי, לא מקבל חשבונית בזמן, ובכלל על השירות ללקוח שהיא נותנת.

חמי דורון: בכתבה בעיתון "ידיעות אחרונות" של היום כתוב במפורש, ואני מצטט: "חברות הגז המורשות מחויבות לבצע בדיקה שוטפת ללא תשלום אחת לחמש שנים או אחת לשנה במקרה שבמקום משתמשים בגז להסקה או לחימום מים".

חמי דורון: הבעיה היא שלפי הנוסח שרשום כאן שהוא כנראה הנוסח שרשום בחוק, אתה לא צריך לחכות שאני אזמין אותך לבדוק לי את הגז.

חמי דורון: חובתך לבוא ולבדוק.

חמי דורון: לך יש רישום מדויק, אתה צריך לבוא ולבדוק.

חמי דורון: זו התשובה הנכונה שהיה עליך לתת לחבר הכנסת טל ולא תשובה אחרת.

שלום שמחון: הניחו בפנינו מסמך שבו יש תרשים שרשרת שממנו ניתן להבין גם כמה אחראים יש בשרשרת הזו.

שלום שמחון: אני לא מציע לתפוס פינה אחת.

שלום שמחון: מדובר פה בכולם.

שלום שמחון: זה לא דבר שמישהו בסופו של דבר ייצא ממנו נקי.

שלום שמחון: אנחנו גם לא מתכוונים שהחברות יפילו את זה על זה, ויפתרו את בעיית החאפרים בשולחן הזה ביננו.

שלום שמחון: זאת כנראה לא הבעיה היחידה שיש כאן.

שלום שמחון: יש פה נושא קלות קבלת הרשיון, נושא מילוי הגז, אחריות על הבדיקות, תקינות הבדיקות.

שלום שמחון: יש פה אלף אחד ודברים שצריך להתעסק איתם.

שלום שמחון: אני גם מניח שהוועדה לא תסיים היום את הטיפול בעניין הזה.

שלום שמחון: אנחנו נצטרך להסיק איזשהן מסקנות ביניים להמשך.

שלום שמחון: אבל, כדי שנוכל להגיע למשהו שיהיה מתואם שבו כל המערכת תעבוד ביחד וכל אחד לוקח את חלקו, אנחנו מחויבים לתת לאנשים שנמצאים פה לדבר.

שלום שמחון: לא נראה לי הגיוני שאם יש בשנה עשרות או מאות תלונות בנושא גז למשטרה, אז אין להן תוצאה.

שלום שמחון: אף אחד לא יצא מפה נקי, גם לא המחוקק כי גם לו יש חלק בעניין הזה.

ולדימיר נמירובסקי: אנחנו רוצים להראות סרטון קצר שצולם ביום בו קיבלנו זימון לדיון בוועדה ולהסביר כמה דברים.

ולדימיר נמירובסקי: אבל לפני כן אני רוצה לומר שכדי לקיים את שוק הגז בצורה בטיחותית צריך לקיים מספר דברים בו זמנית.

ולדימיר נמירובסקי: הדבר הראשון הוא הבנה ברורה של חלוקת אחראיות בין הגורמים שעוסקים בתחום, כולל מודעות של הציבור, זה דבר מאוד חשוב.

ולדימיר נמירובסקי: כמובן שיש גם עניין של מילוי אחר כל הוראות החוק שקשורות לבטיחות.

ולדימיר נמירובסקי: תחרות זה דבר מאוד חשוב, אבל בעיניי ובעיני המשרד, התחרות אף פעם לא תעמוד באותה רמה של בטיחות.

שמעון בן שלמה: הקלטת מועברת אליכם ותוכלו לראות אותה אחר כך.

שמעון בן שלמה: בניין אחד נמצא ברחוב חנה בירושלים.

שמעון בן שלמה: הצרכנית שאנחנו רואים בתמונה היא צרכנית של חברת פז-גז במכלים.

שמעון בן שלמה: יש לה מתקן אספקה של ארבעה מכלים בני 48 ק"ג צמודים לקיר הבית שלה.

שלום שמחון: שמעון, שנינו בני מושבים.

שלום שמחון: במושב אצלו פעלה חברת אמישראגז, אבל יום אחד גיליתי שאני שייך לפז-גז.

שלום שמחון: האם אתה יכול להסביר לי איך זה קורה?

שמעון בן שלמה: אתה מכיר את המשאית הזו כמו משאית של "תנובה", וגם אצלנו במושב היה עליה הכל.

שמעון בן שלמה: היה עליה אבטיחים, פז-גזים, סופר-גזים, דור-גזים, היה הכל.

שמעון בן שלמה: הוא היה מוריד לך את מה שאתה היית רוצה.

שמעון בן שלמה: זה בניגוד ל- - -

שלום שמחון: מי אחראי?

שמעון בן שלמה: עוד רגע, אני רוצה להסביר מה אתה רואה כאן בתמונה.

שמעון בן שלמה: רואים ארבעה מכלים שעומדים באופן לא יציב, צינורות האספקה לתוך הבית לא עוברים בתוך שרוול.

שמעון בן שלמה: זה כמובן בניגוד לתקנים, בניגוד להיגיון, בניגוד לכללי המקצוע.

שמעון בן שלמה: זה נעשה בצורה רשלנית.

שמעון בן שלמה: במקרה הזה זו חברת פז-גז.

שמעון בן שלמה: אנחנו הגענו באקראי לרחוב חנה בירושלים, אבל מה שאנחנו רואים מייצג כמעט את כל חברות הגז.

שלום שמחון: מה אתה עושה לחברות לאחר שאתה מתעד ומצלם?

שלום שמחון: מה השלב הבא?

שלום שמחון: האם אתה לוקח להם את הרשיון?

ולדימיר נמירובסקי: ברגע שגילינו פגם בטיחותי כל כך חמור, קיבלו באותו ערב מנכ"לי אותן חברות: פז-גז, סופרגז וגז מרכז קיבלו מכתבים עם דרישה לתקן את הליקויים באופן מיידי.

שלום שמחון: זה בסך הכל הודעה.

ולדימיר נמירובסקי: כן, האם אתה יכול לסגור חברה?

ולדימיר נמירובסקי: זה הליך.

יצחק וקנין: האם אין בחוק קנסות לחברות?

ולדימיר נמירובסקי: אין קנסות לחברות.

ולדימיר נמירובסקי: אנחנו מטפלים כרגע גם בזה.

יאיר יצחקי: אני רוצה לציין דבר אחד כדי שיהיה ברור.

יאיר יצחקי: העובדה שמצולמים כאן מכלים של פזגז ושל אמישראגז ודור גז זה לא אומר שזה מכלים שאנחנו סיפקנו.

יאיר יצחקי: יכול מאוד להיות שזה מכל שנגנב והותקן שם.

ולדימיר נמירובסקי: אני מציע לא להיכנס לנישה הזו, כיוון שיש שם עדות של הגברת.

ולדימיר נמירובסקי: בהמשך הסרט רואים התקנה בלתי חוקית של אספקה בצובר שנעשתה על ידי אחת מהחברות הגדולות.

ולדימיר נמירובסקי: אני רוצה לומר שוב, שאנחנו נתקלנו בזה באקראי.

שלום שמחון: אתה אומר שאין לכם בעיה רק עם החברות הקטנות, אלא גם עם החברות הגדולות.

ולדימיר נמירובסקי: כל השוק הוא לא טוב.

ולדימיר נמירובסקי: מי שאומר שצריך לחפש קודם אצל השכן, צריך קודם כל לדעת לנהל את מה שיש לו.

ולדימיר נמירובסקי: כל הגורמים הנמצאים פה, כל אחד בחלקו אחראי על בטיחות בתחום, ובסוף דבריי אני אגיע גם למשרד התשתיות.

ולדימיר נמירובסקי: בעיר באר שבע יש חוות גפ"מ ששייכות לחברות אמישראגז ופז-גז.

ולדימיר נמירובסקי: החוות האלה יושבות כחוק וכדין בהתאם לתוכנית מתאר מאושרת, השטח מיועד לאחסון גפ"מ.

ולדימיר נמירובסקי: לאורך שנים, בניגוד לתוכנית מתאר שמשרד הפנים והרשות המקומית מופקד עליהם, התקרבו בניינים לאותן חוות.

ולדימיר נמירובסקי: עכשיו באים וצועקים: "גוואלד".

ולדימיר נמירובסקי: אין מרחקי בטיחות, אין שום דבר.

ולדימיר נמירובסקי: מנסים עכשיו לזרוק את חברות הגז וגורמים בעיות נוספות למשק הגז.

ולדימיר נמירובסקי: אני חושב שהמשרד לאיכות הסביבה, משרד הפנים ורשויות המקומיות צריכים לדעת שאסור לגנוב תוכניות.

ולדימיר נמירובסקי: אני קורא לזה גניבת תוכנית מתאר.

ולדימיר נמירובסקי: תוכנית המתאר מיועדת לאחסנת גז וצריך לדאוג לזה.

שלום שמחון: האם יש לכם טופס גז כפי שיש טופס 4 מחברת חשמל?

ולדימיר נמירובסקי: לא.

ולדימיר נמירובסקי: אני רוצה להעלות פאן נוסף.

ולדימיר נמירובסקי: בחוק תכנון ובנייה לא הייתה דרישה לכלול בתוך התכנון מערכת גז.

ולדימיר נמירובסקי: משרד התשתיות מצא שהעניין הזה פגום וכרגע משרד הפנים מנסה להעביר תקנות כדי לתקן את הפגם.

ולדימיר נמירובסקי: אני רוצה להעלות כאן מקרה מסוים שבו משרד התשתיות השקיע מאות שעות עובדים, אני לא מגזים, כדי לתפוס חאפר.

ולדימיר נמירובסקי: משרד התשתיות שילם 4,000 דולר לעורכי דין פרטיים כדי שהם ייצגו אותנו.

ולדימיר נמירובסקי: לאחר הליך של שנתיים, אותו אדם קיבל קנס של 2,000 שקלים ופטור מחוק על ידי שופטת לחצי שנה.

שלום שמחון: אנחנו מדברים גם על קנסות מאוד נמוכים.

ולדימיר נמירובסקי: זה לא קנסות, זו החלטה של בית משפט.

שלום שמחון: אבל, בית המשפט פועל על מרחב מסוים.

ולדימיר נמירובסקי: המרחב הוא עד 450 אלף על הצטברות של שלושה דברים.

ולדימיר נמירובסקי: על דבר אחד מקבלים 150 אלף.

אתי בנדלר: משהו כאן לא ברור.

אתי בנדלר: האם אתה אומר שאתם הייתם מיוצגים באופן פרטי ולא על ידי הפרקליטות?

ולדימיר נמירובסקי: נכון.

אתי בנדלר: משהו לא היה תקין כאן.

אתי בנדלר: הגישו תביעה פלילית על ידי עורך דין פרטי?

ולדימיר נמירובסקי: כך המשרד עובד.

ולדימיר נמירובסקי: היה ערעור בבית המשפט המחוזי והשופט אמר שהמעשה הוא מעשה מאוד חמור והוא נתן לו קנס של 28 אלף שקל, ושוב לא תוקנה ההחלטה של בית משפט שלום.

ולדימיר נמירובסקי: אותו איש פטור מלעבוד על פי החלטה של בית משפט.

ולדימיר נמירובסקי: יש לנו ועדת ערר על פי סעיף 20 לחוק בטיחות ורישוי בגז.

ולדימיר נמירובסקי: בראשון לאוקטובר סגרתי את חברת "שמש".

ולדימיר נמירובסקי: אדם נהרג ואני שוב סגרתי, אבל ועדת ערר שוב פתחה את החברה.

ולדימיר נמירובסקי: לאחר שמונה חודשים של ייאוש, למרות שבחוק נאמר שתוך חודש צריכה להיות החלטה, הגענו להסכם שהיא ויתרה על הרשיון.

ולדימיר נמירובסקי: לא הייתי יכול להסתמך על ועדת ערר ועשיתי את מה שהייתי יכול ומה שלא הייתי יכול.

ולדימיר נמירובסקי: הרשיון הוא לשלוש שנים, ואחר כך צריך לחדש.

יצחק וקנין: מזל שאין חומרי נפץ באותם בלונים.

ולדימיר נמירובסקי: נכון, אף אחד מאיתנו לא יודע מה יש בתוך הבלון.

ולדימיר נמירובסקי: אף אחד מאיתנו לא מסוגל לדעת את זה.

ולדימיר נמירובסקי: אני אומר את הדברים האלה בכנסת.

דוד טל: האם משרד העבודה מאשר גם את התקינות של המכל עצמו?

ולדימיר נמירובסקי: הוא חייב לאשר גם את זה.

ולדימיר נמירובסקי: צריך להבין שאחריות על בטיחות הצרכן מוטלת קודם כל על חברות הגז.

ולדימיר נמירובסקי: על חברות הגז לבצע את כל החוקה ולא בצורה סלקטיבית.

שלום שמחון: מתי בדקת אותן לאחרונה?

ולדימיר נמירובסקי: אנחנו בודקים אותן יום יום.

ולדימיר נמירובסקי: אנחנו נמצאים בחברות יום יום.

ולדימיר נמירובסקי: עשרת הפקחים שלנו מתרוצצים בין סניפי חברות ובאירועים כל יום.

ולדימיר נמירובסקי: זו העבודה השוטפת שלנו.

דוד טל: כמה תלונות אתה אוסף כל יום עם עשרה פקחים?

ולדימיר נמירובסקי: יש לנו גם מענה לפניות ציבור.

ולדימיר נמירובסקי: הפקחים לא עובדים רק על תלונות.

ולדימיר נמירובסקי: לפקחים יש תוכנית.

יצחק וקנין: ראינו כאן סרט מאוד מעניין, אבל חשוב לנו לשמוע כמה תלונות כאלה מגישים הפקחים שלכם?

ולדימיר נמירובסקי: אנחנו באים מיזמתנו, אבל בחלק מהמקרים אנחנו באים בהתאם לזימון מהשטח.

ולדימיר נמירובסקי: יש חמישה, ששה, שבעה זימונים כאלה ביום.

ולדימיר נמירובסקי: חלק מהדברים קשורים לבטיחות.

ולדימיר נמירובסקי: לאחר שראינו מה שקורה שם בשטח, באותו ערב קיבלו המנכ"לים של אותן חברות מכתב אזהרה.

ולדימיר נמירובסקי: זה כל הזמן קורה אצלנו, זה לאורך שנים.

ולדימיר נמירובסקי: כך אנחנו עובדים.

ולדימיר נמירובסקי: אם אנחנו מזהים משהו שהוא לא בסדר אז יוצא מייד מכתב לחברה עם בקשה לתקן.

ולדימיר נמירובסקי: שנית, אנחנו אוספים חומר.

דוד טל: האם הגשתם תלונות למשטרה נגד חברות כאלה?

ולדימיר נמירובסקי: בוודאי.

דוד טל: כמה תלונות נגד חברות יש?

ולדימיר נמירובסקי: עשרות כתבי אישום.

שלום שמחון: משרד התשתיות נכשל.

ולדימיר נמירובסקי: משרד התשתיות נכשל בעבר.

שלום שמחון: כמה זמן אתה בתפקיד?

ולדימיר נמירובסקי: אני נמצא בתפקיד שקשור לתחום הגז ששה-שבעה חודשים.

ולדימיר נמירובסקי: אני מאשר את מה שדו"ח מבקר המדינה כתב, אני כרגע לא מתווכח עם דו"ח מבקר המדינה.

שלום שמחון: האם יש גוף משותף שמאגד את כל הגופים שעליהם אתה מדבר כאן?

שלום שמחון: האם נפגשת איתם בזמן שבו אתה בתפקיד?

ולדימיר נמירובסקי: לצערי, אין פה שותפות.

ולדימיר נמירובסקי: הוועדה מורכבת מכל הנציגים.

שלום שמחון: מי עומד בראש הוועדה?

ולדימיר נמירובסקי: אני עומד בראשה.

ולדימיר נמירובסקי: בוועדה יש נציגים של המשרד לאיכות הסביבה, כבאות, חברות גז, משרד התחבורה, אנחנו, צבא.

ולדימיר נמירובסקי: אנחנו יושבים ומתקינים תקנות.

ולדימיר נמירובסקי: זוהי ועדה שהוקמה באוקטובר 2002 בהתאם להנחיה של שר התשתיות.

ולדימיר נמירובסקי: התפקיד שלה הוא להכין חקיקת משנה.

ולדימיר נמירובסקי: אדוני היושב ראש, אתה קיבלת שתי טיוטות שנמצאות כרגע בעריכה משפטית במשרד המשפטים.

דוד טל: כל המשרדים אומרים לנו את זה, ולפי הטענה הזו אנחנו לא יכולים לדון כאן באף נושא.

דוד טל: לכל המשרדים במדינה חסרים פקחים.

דוד טל: אני לא אומר שאני לא מסכים לזה שיוסיפו פקחים, אבל צריך לראות כיצד ניתן לעשות את המרב והמיטב עם מה שיש כרגע.

ולדימיר נמירובסקי: זה מה שנעשה כרגע.

נח יודלביץ: אני רוצה להעלות כאן נקודה שלא כל כך הודגשה פה.

נח יודלביץ: הדברים שאני אומר נסמכים על ניסיוני בניהול מוקד חומרים מסוכנים של המשרד לאיכות הסביבה.

נח יודלביץ: אנחנו אמורים להגיע למקום שבו התרחשה תקרית ואנחנו אמורים להבטיח את זה שהציבור לא ייפגע.

נח יודלביץ: כלומר, שאין ריכוזים מסוכנים של גפ"מ בסביבה.

נח יודלביץ: 40% מהתקריות החומרים המסוכנים שאנחנו מטפלים בהן אצלנו הן תקריות גפ"מ, רובן ככולן החברות הגדולות, לא החאפרים.

נח יודלביץ: אתם התרכזתם פה רבות בנושא החאפרים, אבל זה לא החאפרים, אלא החברות עצמן.

לאה ורון: האם הם מחויבים להקים מוקדים כאלה?

נח יודלביץ: משרד התשתיות יגיב בעניין הזה.

נח יודלביץ: אני לא מכיר היום מוקד מסודר.

נח יודלביץ: לפעמים אני יכול להגיע לאיזשהו מוקד שירות שלא יודע בכלל מי אני, ועל מה אני מדבר.

נח יודלביץ: הם מתחילים להפנות אותי לגורמים שונים, ועובר זמן עד שאני מצליח לדבר עם טכנאי.

נח יודלביץ: אני צריך לדבר עם איש בשטח כדי להבין אם זה תרחיש שיכול להיסגר על ידי טכנאי בסגירת ברז או שזה תרחיש שמחייב כיבוי בזירה, או שהוא מחייב מכלית שתשאב צובר דולף.

נח יודלביץ: אני צריך להבין את הדברים האלה, אבל כרגע אין לי גורם שממנו אני יכול להבין את זה.

ולדימיר נמירובסקי: חשוב לציין שבהצעת החוק שאני מציעים פה, העניין של מוקד שירות הוסדר.

שלום שמחון: אנחנו צריכים לחתור לסיכום הישיבה הזו, אבל אנחנו לא יכולים לסכם אותה כי הנושא הוא רחב.

דוד טל: אדוני היושב ראש, אני מבקש להמשיך ולדון בנושאים האלה כדעתו של השר.

דוד טל: אני חושב שזה נכון.

שלום שמחון: כן, אנחנו נציע פה הצעת סיכום שלא תרפה מהנושא הזה.

שלום שמחון: אני כבר אומר לכם שאנחנו הולכים לאחוז את השור בקרניו, ואנחנו הולכים לעסוק בנושא הזה עוד הרבה בשבועות הקרובים.

שלום שמחון: אני רוצה לאפשר לעוד חברים לדבר.

שלום שמחון: יורם טמיר, בבקשה.

יורם טמיר: אדוני היושב ראש, אני רוצה להציג גישה אחרת שלדעתי יכולה לתרום באופן משמעותי לשיפור המצב הקטסטרופלי כפי שתואר כאן.

יורם טמיר: מדינת ישראל נמצאת בתחילת היובל השני שלה ולפני מספר חודשים חגגנו בר-מצווה לרפורמה, וראו איזה פלא?

יורם טמיר: מאז קום המדינה ועד היום, כולל חיקוקי הרפורמה, לא קרה שום דבר בשוק הגז.

יורם טמיר: כלומר, כ-90% נשלט על ידי החברות הגדולות, והחברות הקטנות מתמודדות עם 10% האחרים.

יורם טמיר: גם הסטטיסטיקות ששמענו הן טבעיות.

יורם טמיר: זו תוצאה מתמטית של הסטטיסטיקה כי כשיש 90% בידי מישהו אז רוב הבעיות נמצאות אצלו באופן טבעי.

דוד טל: מה לא מיושם, למשל?

יורם טמיר: נוהל החלפת ספק לא מיושם.

יורם טמיר: החברות הגדולות תובעות מהחברות הקטנות להתחרות.

יורם טמיר: המצב הזה גורם לניהול ברמה שהיא לא מקובלת במגזרים עסקיים אחרים.

יורם טמיר: אם היינו מצליחים ליישם את הרפורמה אז באופן טבעי היינו גורמים להעלאת רמת הניהול של החברות, תפיסת הבטיחות של החברות, התחרות של החברות.

שלום שמחון: אני מבטיח להקדיש ישיבה בוועדת הכלכלה עם מספר מצומצם של חברים, עם כל חברות הגז בעניין הלקונות שיש בתחרות הזו.

שלום שמחון: אל תעשו עכשיו מעניין התחרות את חזות הכל.

שלום שמחון: אנחנו רוצים להגיע לאיזשזהו פתרון שייתן שקט לאזרחי מדינת ישראל כשהם משתמשים בגז ביתי.

שלום שמחון: נתתי פה הבטחה ליושב ראש האיגוד.

שלום שמחון: אנחנו נעסוק בנפרד בנושא התחרות בענף הגז במהלך הפגרה.

שלום שמחון: הוא לא קשור לכאן.

יורם טמיר: אדוני, אני מוחה.

יורם טמיר: הוא קשור, זה נגזרת של הבטיחות.

שלום שמחון: האם תהיה בטיחות במדינת ישראל אם נפתח את התחרות?

יורם טמיר: זה יהיה יותר יעיל מגיוס עוד עשרים פקחים ואם תנסה לשפר את המצב.

שלום שמחון: אני מבטיח לך שנטפל בשיפור העניין.

שלום שמחון: אבל, אל תעשו מעניין התחרות חזות הכל.

יורם טמיר: לדעתי, זה שורש העניין.

שלום שמחון: כמה קליינטים יש לך?

יורם טמיר: יש לי 13,000.

שלום שמחון: כמה מהם בדקת?

יורם טמיר: אני מצהיר פה לפרוטוקול שכולם, ללא יוצא מהכלל, עומדים בדרישות החוק.

אבי פרל: אדוני היושב ראש, אני מברך אותך על בואך לוועדת הכלכלה.

אבי פרל: אני כבר אורח ותיק ואני רוצה לומר לך שיש לי תחושה שמה שקורה כאן זה הביטוי הכלבים נובחים והשיירה עוברת.

אבי פרל: איזה היתממות?

אבי פרל: לא יודעים מה קורה בשוק הגז.

אבי פרל: ענף הגז קיים מאז קום המדינה וקרטל הגז חוגג מאז.

דוד טל: האם אמרת "קרטל"?

אבי פרל: אדוני, קרטל.

דוד טל: זו האשמה חמורה מאוד.

אבי פרל: אדוני, נכון.

אבי פרל: אם אתה רוצה לבדוק אותי הוא יכול לבדוק אותי עם הממונה הזה, עם דוד תדמור, ועם יורם טורבוביץ'.

דוד טל: אני חושש שהם יתבעו אותך על הוצאת דיבה.

אבי פרל: יש הרבה תביעות נגדי, שיעמדו בתור.

אבי פרל: שרשרת החאפרים שהוצגה פה בצבעים נולדה כאשר נולד ענף הגז.

אבי פרל: אני נמצא 30 שנה בענף הזה, ואני רוצה לומר שארבעת חברות הגדולות המציאו את זה.

אבי פרל: חברה אחת כבר התחלפה, היא איננה.

אבי פרל: חברת פטרוגז התמזגה עם פזגז.

שלום שמחון: האם אתה לא חבר באיגוד של מר אדמתי?

אבי פרל: לא, הוא באיגוד החברות הגדולות, בהתאחדות התעשיינים, ואני באיגוד לשכות המסחר.

אבי פרל: אני לא יודע למה החברות הגדולות לא כל כך אוהבות אותנו.

אבי פרל: מאז שנוסדה הרפורמה יש פתאום ועדת כלכלה ובעיות גז.

אבי פרל: עד שנוסדה הרפורמה ב-1988-1989 היה שקט.

אבי פרל: לא שמעת על בעיות בטיחות ולא היית שום ועדת הכלכלה והכל היה על מי מנוחות.

אבי פרל: למה זה קרה?

אבי פרל: כי הם הסתדרו בינהם.

אבי פרל: החאפרים עבדו, "הגניבות הגדולות" היו גם אז.

אבי פרל: אדוני היושב ראש, מיליונים של פצצות מתקתקות קיימות במדינת ישראל בגלל ציוד ישן שקיים.

אבי פרל: זו צנרת ישנה שקיימת בבניינים שלא נבדקה עשרות שנים.

שלום שמחון: מי אמור להחליף אותה?

אבי פרל: החברות הגדולות שהן אלה שהתחילו וסיפקו את הגז מאז, היו צריכות לבדוק אותה, לתקן אותה, ולהחליף אותה.

אבי פרל: אדוני היושב ראש, מיליונים מכלים ללא מגן ברז, וללא בדיקות, מסתובבים בכבישים.

אבי פרל: אלו פצצות מתקתקות יום יום.

אבי פרל: אני הייתי מציע שגם המדינה תעשה פה משהו.

אבי פרל: כל מה שאמרתי כרגע נאמר בוועדות הקודמות, כאשר חברי הכנסת ליצמן, רביץ ורפי אלול היו יושבי ראש, אבל מה עשו מאז?

אבי פרל: יש לי תחושה שאנחנו כותבים, מקליטים, אחר כך מדפיסים והכל נשאר על הניירות.

אבי פרל: בפועל, שום דבר לא נעשה.

אבי פרל: כשנהג של מכלית של חברת גז מנסה למלא צובר נטוש של חברה אחרת ויש לי דליפת גפ"מ זה לא חאפריות.

אבי פרל: זה צובר מסודר, מכלית מסודרת.

שלום שמחון: אבי, מה שאתה אומר הוא כך: עזוב, עובדים עליכם בעיניים, זה רק סכסוך משפחתי בתוך העוסקים בענף הגז.

אבי פרל: יפה אמרת.

אבי פרל: אדוני היושב ראש, לאה יכולה להציג לך את הפרוטוקול של הישיבה הקודמת ואתה תראה שאני התחלתי את דבריי במילים: "עובדים עליכם בעיניים".

אבי פרל: המנכ"ל שלי אומר שתחרות תביא לבטיחות.

אבי פרל: אני רוצה להציע הצעה שכדאי שתרשום אותה לפניך.

אבי פרל: באיזשהו מקום מישהו ייתן כאן את הדין.

אבי פרל: אני מציע להגביר את מודעות הציבור.

אבי פרל: הציבור הוא "עוילם גוילם", לא ערני למה שקורה.

אבי פרל: הצרכנים חושבים שכל החברות הקטנות הן החאפרים.

אבי פרל: אני רוצה שלא תשכח שהקרטל הזה עשה את ארבעת החברות הגדולות עשירות מאוד.

דוד טל: עוד הפעם אתה אומר את המילה "קרטל"?

אבי פרל: אני אומר את זה כל החיים שלי.

דוד טל: אני לא שומע תגובה מכם.

אבי פרל: קודם כל, מודעות.

אבי פרל: התחרות תביא לבטיחות.

אבי פרל: כשאנחנו החברות הקטנות, רוצים להעביר אלינו צרכן אם זה בגז מרכזי, יש מחיר היצף ואנחנו לא יכולים להעביר אותו.

אבי פרל: אתה צריך להבין שהם משקיעים בנו מיליונים כדי שלא נוכל להעביר אלינו צרכנים.

אבי פרל: משרד התשתיות עושה לילות כימים בבדיקות, אבל הבעיה היא שאי אפשר לסגור חברה גז גדולה ולהשאיר 50% מהצרכנים בלי גז.

אבי פרל: זו אחת מהבעיות הגדולות.

אבי פרל: אני אסתפק עכשיו בדברים האלה, אני מקווה שהדברים שוב ירשמו ונראה מה יקרה בפעם הבאה.

דוד טל: פגשתי בחוץ עיתונאי שהיה נוכח כאן בדיון והוא אמר לי שמה שהולך כאן הוא סקנדל שלם.

דוד טל: הוא תיאר לי מה קרה אצלו בבית.

דוד טל: הוא מתאר מצב שבו באה חברת גז גדולה שאני לא אזכיר את שמה, לבצע בדיקה.

דוד טל: לאחר הבדיקה הוא קיבל מדבקה שהכל תקין.

דוד טל: היה בביתו צינור גז מאוד מפותל ולכן הוא שאל האם הצינור הזה הוא תקין.

דוד טל: הוא קיבל תשובה שהוא לא תקין.

דוד טל: הוא שאל, האם צריך להחליף אותו והוא קיבל את התשובה הבאה: "רק אם תבקש ממני אני אחליף".

דוד טל: הוא אמר לטכנאי הגז: א"בל, כרגע נתת לי מדבקה שהכל תקין, הכיצד?

דוד טל: " לדעתי, זוהי אחת הבעיות שצפה כאן.

דוד טל: יכול להיות שאם נינבור ונעמיק יותר זה יעשה קצת לא טוב לחברות הגז הגדולות, אבל ככל שנעמיק יותר ונחקור את הנושא אנחנו נייצג נאמנה את אזרחי מדינת ישראל.

דוד טל: חברות הגז אולי ישלמו על כך יותר כסף, אבל בכך אנחנו נוכל לחסוך הרבה מאוד חיי אדם.

דוד טל: אני חושב שזו המטרה שלנו.

דוד טל: אני חושב שגם חברות הגז מבינות שכאשר מדובר בחיי אדם יש לעשות מאמץ.

דוד טל: ועדת הכלכלה צריכה לשבת על הנושא הזה בצורה יסודית, כפי שהציע השר.

דוד טל: אני מעדיף שהם יבואו עם הצעות, אני לא רוצה לכפות עליהם שום דבר.

דוד טל: אבל, אני רוצה להיות בטוח שאזרחי מדינת ישראל מקבלים את המרב מבחינת בטיחות.

ולדימיר נמירובסקי: ביום שישי קיבלו הפקחים שלנו כמה קריאות דחופות באזור מרכז הארץ.

ולדימיר נמירובסקי: אחד הטכנאים של אחת מהחברות הגדולות פשוט לא חיבר צינור כפי שצריך ועקב כך היה פיצוץ ומישהו נפגע.

ולדימיר נמירובסקי: נתתי הנחייה למפקחים שלי שהיו במקום לעבור בכל הדירות שבהן ביקר אותו טכנאי באותו בוקר, ולבדוק אותן.

ולדימיר נמירובסקי: המפקחים שלי מצאו מספר ליקויים שהוא ביצע, והם חיברו את הצינורות כמו שצריך.

ולדימיר נמירובסקי: צריך להבין ההבדל בין מצב תקין לבין אסון נמצא על קצה חוט.

ולדימיר נמירובסקי: במקרה הזה נמנעו עוד כמה אסונות.

לאה ורון: מר תמים יאסין, מנכ"ל חברת אובק גז ביקש רשות דיבור.

תמים יאסין: אני רוצה לספר לכם שאתמול השקעתי הרבה כסף במבצע של בדיקות יזומות ותיקונים בשכונת התקווה, כולל חלפים וחלקים.

תמים יאסין: הכל נעשה בחינם.

תמים יאסין: צוות שלי של 15 טכנאים הצליח לעבור ב-60 בתים.

תמים יאסין: היום אני שמח שהשקעתי כל שקל בעניין הזה, כי אני יודע שבכך חסכתי לפחות 60 אסונות.

תמים יאסין: המצב במרכז הארץ, בתל-אביב, הוא זוועה.

תמים יאסין: מדובר בלקוחות של כל חברות הגז הגדולות, הם לא לקוחות שלי.

תמים יאסין: אני מציע למנכ"לי כל החברות הגדולות לעשות מחוות כאלה במקום לשבת כאן ולהטיח האשמות.

שלום שמחון: חברים, בעקבות הדברים שנאמרו פה אני רוצה להציע את סיכום הביניים הבא.

שלום שמחון: ראשית, אנחנו מתכוונים לקיים ישיבה שבועית של שעה כל יום שני מ-8:30 עד 9:30 עד שנתפוס את השור בקרניו בנושא הגז.

שלום שמחון: אנחנו מדברים על יום שני הבא ב-8:30 בבוקר.

לאה ורון: אתם תקבלו הודעה מסודרת ממזכירות הוועדה.

שלום שמחון: הוועדה רואה סכנה גדולה במשק הגז הביתי.

שלום שמחון: התיאורים ששמענו כאן הם: הר-געש, חבית חומר נפץ, פצצות מתקתקות.

שלום שמחון: כנראה שכל ביטוי בעניין הזה הוא כנראה ביטוי שקרוב למציאות שבה אנחנו נמצאים.

שלום שמחון: אנחנו מבקשים שחברות הגז גם כן יגישו הצעות.

שלום שמחון: תמים יאסין, אני מבקש שתשים על הנייר את ההצעות שלך כדי שחברי הכנסת יראו שיש גם אפשרויות נוספות.

שלום שמחון: מעבר לעניין הזה, אנחנו מבקשים ממשרד התשתיות להאיץ את התהליכים שקשורים לוועדה הבינמשרדית שהוקמה על ידי השר הקודם.

שלום שמחון: אנחנו לא מחליפים את הוועדה, אנחנו מבקשים שתאיצו את התהליך.

שלום שמחון: אנחנו מבטיחים שהוועדה תטפל בפגרה בחקיקת משנה ותקנות וכן הלאה ככל שיידרש.

שלום שמחון: אני נותן לכם הבטחה כפי שנתתי לשר התחבורה בנושא תאונות דרכים.

שלום שמחון: לא תהיה פה תקנה בנושא משק הגז שתשכב.

שלום שמחון: אנחנו נכנסים עכשיו למהלך עבודה.

שלום שמחון: עוד חודש יש פגרה, אבל אנחנו נמשיך גם אחרי החודש.

שלום שמחון: תאמר לשר שבכל יום שני ב-8:30 יש ישיבה בוועדת הכלכלה של הכנסת.

שלום שמחון: ביום שני הבא אני אתן לנציגי הצרכנים אפשרות לדבר.

שלום שמחון: גם הם כמובן יכולים להגיש מסמכים.

שלום שמחון: תודה רבה.